ايشيا کپ کې پاکستان هانګ کانګ ته ماتې ورکړې سبا په سُپر فور پړاو کې د هند سره مخامخ کيږي
په متحده عرب اماراتو کې روانو د ايشيا کپ په سياليو کې د پاکستان کرکټ لوبډلې تير ماسخوتن د هانګ کانګ لوبډلې ته ماتې ورکړې، د ايشيا کپ دوېم پړاو سُپر فور ته رسېدلې او سبا د اتوار/ يکشنبې په ماښام به د هند د لوبډلې سره مخامخ کيږي.
کراچۍ — تېر ماسخوتن د پاکستان او هانګ کانګ په سيالۍ کې لومړی بېټنګ د پاکستان لوبډلې وکړو او په ټاکلو 20 اوورونو کې يې د دوو لوبغاړو په سوځېدو یې 193 رنزونه جوړ کړي وو. په ځواب کې د هانګ کانګ ټول لس واړه لوبغاړي په 11م اوور کې په 38 رنزونو اوټ شو او په ماتې خوړو د هانګ کانګ لوبډله د ايشيا کپ سيالیو څخه بهر شوه. د هانګ کانګ نه وړاندې د بنګله دېش لوبډلې دوه سيالۍ کړي دواړه یې بايللي او د سياليو څخه بهر شوې وه. د افغانستان، هند او سري لنکا لوبډلې د وړاندې د سُپر پړاو ته رسېدلې دي. د سُپر فور پړاو نن د خالي/ شنبې په ورځ پېليږي او د افغانستان او سري لنکا لوبډلې يو بل ته مخامخ کيږي. له دې وړاندې په ګروپ سياليو کې د افغانستان لوبډلې په 27 اګست د سري لنکا او په 30 اګست د بنګله دېش لوبډلې ته ماتې ورکړې وه. افغانستان به نورې دوه سيالۍ په اووم ستمبر د پاکستان سره او په اتم ستمبر د هند سره کوي. بل لور ته پاکستانۍ لوبډله به سبا د هند سره، په دوېمه سيالۍ کې په اووم ستمبر د افغانستان سره او په نهم ستمبر د سري لنکا سره کوي. پاکستان د ګروپ په سيالیو کې په 28 اګست د هند نه ماتې خوړلې وه. د ایشيا کپ فاينل يا پايلوبه به په 11م ستمبر کيږي.